	Европейски парламент
2024 – 2029
	[image: EP logo RGB_Mute]



ПРИЕТИ ТЕКСТОВЕ

[bookmark: TANumber]P10_TA(2026)0251
[bookmark: title]Цифрови активи – предизвикателства пред конкурентоспособността и почтеността на финансовата система на Европейския съюз 
[bookmark: DocNumber]
[bookmark: Commission]Комисия по икономически и парични въпроси
[bookmark: PE]PE784.381
[bookmark: Sujet][bookmark: References]Резолюция на Европейския парламент от 7 юли 2026 г. относно цифровите активи – предизвикателства пред конкурентоспособността и почтеността на финансовата система на Европейския съюз (2025/2208(INI))
Европейският парламент,
–	като взе предвид прегледа на Европейската централна банка относно финансовата стабилност от ноември 2025 г.,
–	като взе предвид работен документ № 3199 от 3 март 2026 г. на ЕЦБ, озаглавен Stablecoins and monetary policy transmission (Стабилните криптовалути и провеждането на паричната политика),
–	като взе предвид препоръката на Европейския съвет за системен риск (ЕССР) от 25 септември 2025 г. относно схеми за стабилни криптовалути с множество емитенти с участието на емитент от трета държава,
–	като взе предвид доклада на ЕССР от октомври 2025 г., озаглавен Crypto-assets and decentralised finance – Report on stablecoins, crypto-investment products and multi-function groups (Криптоактиви и децентрализирани финанси – Доклад относно стабилните криптовалути, криптоинвестиционните продукти и многофункционалните групи),
–	като взе предвид насоките от 19 март 2025 г. на Европейския орган за ценни книжа и пазари (ESMA) относно условията и критериите за определяне на криптоактивите като финансови инструменти,
–	като взе предвид доклада на Европейския банков орган (ЕБО) от декември 2024 г., озаглавен Report on tokenised deposits (Доклад относно токенизираните депозити),
–	като взе предвид доклада на Европейския банков орган (ЕБО) от октомври 2025 г., озаглавен Report on tackling ML/TF risks in crypto-asset services through supervision – Lessons learned from recent cases (Доклад относно борбата с рисковете от изпиране на пари и финансиране на тероризма при услугите за криптоактиви чрез надзор – поуки от неотдавнашни случаи),
–	като взе предвид изданието от септември 2025 г. на списанието Finance and Development на Международния валутен фонд, озаглавено Stablecoins and the future of finance (Стабилните криптовалути и бъдещето на финансите)[footnoteRef:1]1, [1: 1 	Международен валутен фонд, Stablecoins and the future of finance, Finance & Development, том 62, брой 3, 3 септември 2025 г., Международен валутен фонд, Вашингтон, https://doi.org/10.5089/9798400297649.022.] 

–	като взе предвид доклада на Международната организация на комисиите по ценни книжа от ноември 2025 г., озаглавен Tokenization of financial assets (Токенизация на финансови активи),
–	като взе предвид годишния икономически доклад от юни 2025 г. на Банката за международни разплащания (БМР),
–	като взе предвид доклада на Съвета за финансова стабилност (СФС) от 16 октомври 2025 г., озаглавен Thematic Review on FSB Global Regulatory Framework for Crypto-asset Activities (Тематичен преглед на глобалната регулаторна рамка на СФС за дейностите с криптоактиви),
–	като взе предвид доклада за състоянието на СФС от 22 октомври 2024 г., озаглавен G20 crypto-asset policy implementation roadmap (Пътна карта на Г-20 за прилагане на политиката относно криптоактивите),
–	като взе предвид доклада на СФС за състоянието от 22 октомври 2024 г., озаглавен The financial stability implications of tokenisation (Последиците за финансовата стабилност от токенизацията),
–	като взе предвид консултативния документ на Английската централна банка от 10 ноември 2025 г., озаглавен Proposed regulatory regime for sterling-denominated systemic stablecoins (Предложение за регулаторен режим за системни стабилни криптовалути, деноминирани в британски лири),
–	като взе предвид брифинга на Отдела за надзор на икономическото управление и на ИПС от ноември 2025 г., озаглавен Digital assets: EU regulatory framework, market uptake, risks and challenges (Цифрови активи: Регулаторна рамка на ЕС, навлизане на пазара, рискове и предизвикателства),
–	като взе предвид политическия документ на Организацията за икономическо сътрудничество и развитие (ОИСР) от 9 януари 2025 г., озаглавен Tokenisation of assets and distributed ledger technologies in financial markets – Potential impediments to market development and policy implications (Токенизация на активи и технологии на разпределения регистър на финансовите пазари – потенциални пречки пред развитието на пазара и последици за политиката)[footnoteRef:2]2, [2: 2 	OECD Business and Finance Policy Papers (Документи на ОИСР за бизнес и финансова политика), № 75.] 

–	като взе предвид член 55 от своя Правилник за дейността,
–	като взе предвид доклада на комисията по икономически и парични въпроси (A10-0186/2026),
А.	като има предвид, че според проучването на ЕЦБ от ноември 2024 г. относно очакванията на потребителите средно 9,7% от респондентите или някой от тяхното домакинство са притежавали криптоактиви, като 54% от тях са посочили наличности на стойност под 1000 EUR, а 91% са посочили наличности на стойност под 20 000 EUR;
Б.	като има предвид, че според частни източници на данни общата пазарна капитализация на криптоактивите в световен мащаб възлиза на 2,03 трилиона евро към 10 февруари 2026 г. с пазарен дял на стабилните криптовалути от 12,9% или 261 милиарда евро; като има предвид, че според работен документ № 3199 на ЕЦБ пазарните очаквания показват стабилен растеж на емитирането на стабилни криптовалути;
В.	като има предвид, че токенизираните активи представляват около 1% от глобалните цифрови активи през февруари 2026 г. – дял, който бързо нараства въз основа на нехармонизирани частни източници на данни;
Г.	като има предвид, че частни източници на данни сочат, че през 2025 г. в световен мащаб в областта на криптовалутите са заети над 1,6 милиона лица, от които голяма, но намаляваща част се намират в ЕС;
Д.	като има предвид, че в член 2, параграф 1 от Регламент (ЕС) 2022/858[footnoteRef:3]3 относно пилотна уредба на технологията на децентрализирания регистър е дадено определение за „технологията на децентрализирания регистър“ или „ТДР“ като „технология, която позволява функционирането и използването на децентрализирани регистри“; като има предвид, че член 2, параграф 2 дава определение за „децентрализиран регистър“ като „информационно хранилище за съхранение на записи на трансакции, което се споделя между мрежови възли, основани на ТДР, и се синхронизира между тях на базата на механизъм за консенсус“; [3: 3 	Регламент (ЕС) 2022/858. на Европейския парламент и на Съвета от 30 май 2022 г. относно пилотна уредба на пазарните инфраструктури, основани на технологията на децентрализирания регистър, и за изменение на регламенти (ЕС) № 600/2014, (ЕС) № 909/2014 и Директива 2014/65/ЕС (ОВ L 151, 2.6.2022 г., стр. 1, ELI: http://data.europa.eu/eli/reg/2022/858/oj).] 

Е.	като има предвид, че с Регламент (ЕС) 2023/1114 относно пазарите на криптоактиви[footnoteRef:4]4 (MiCAR) се създава хармонизирана рамка в ЕС за криптоактивите, като се прави разграничение между три основни категории, а именно токените за електронни пари, които се стремят да стабилизират стойността си чрез обвързване с единна официална валута, токените, обезпечени с активи, които имат за цел да поддържат стабилна стойност чрез обвързване с друга стойност или право или комбинация от тях, включително една или повече официални валути, и други криптоактиви, което означава цифрово представяне на стойност или право, които могат да бъдат прехвърляни и съхранявани по електронен път чрез децентрализиран регистър или подобна технология, и които не попадат в другите категории; [4: 4 	Регламент (ЕС) 2023/1114 на Европейския парламент и на Съвета от 31 май 2023 г. относно пазарите на криптоактиви и за изменение на регламенти (ЕС) № 1093/2010 и (ЕС) № 1095/2010 и на директиви 2013/36/ЕС и (ЕС) 2019/1937 (ОВ L 150, 9.6.2023 г., стр. 40, ELI: http://data.europa.eu/eli/reg/2023/1114/oj).] 

Ж.	като има предвид, че MiCAR изключва от своя обхват, съгласно член 2, параграф 4 от него, криптоактивите, които се класифицират като финансови инструменти, депозити, средства, секюритизации, застрахователни или пенсионни продукти съгласно действащото право на ЕС, като по този начин се гарантира, че тези криптоактиви продължават да бъдат предмет на съответните специфични за сектора законодателни рамки и отразяват основания на продукта модел за надзор, заложен в правото на ЕС в областта на финансовите услуги;
З.	като има предвид, че новата администрация на САЩ е значително по-отворена към криптоактивите, което доведе до приемането на ключово законодателство и до по-снизходителен подход към правоприлагането от страна на надзорните органи; като има предвид, че регулаторният подход в Съединените щати продължава да бъде в процес на разработване и че създателите на политики и регулаторните органи в САЩ обикновено използват понятието „цифрови активи“, за които обичайно се счита, че обхващат криптографско цифрово представяне на стойност или права, гарантирани в децентрализиран регистър, включително криптовалути, стабилни криптовалути и някои токенизирани инструменти;
Обща информация
1.	подкрепя дългосрочната цел за системен, основан на дейности и технологично неутрален подход за регулаторната рамка на ЕС за финансовите услуги;
2.	подчертава, че технологиите на децентрализирания регистър и токенизацията на активи имат потенциала да подкрепят целите на съюза на спестяванията и инвестициите като улесняват трансграничните инвестиции, намаляват разпокъсаността на пазара и създават условия за по-ефективна и приобщаваща инфраструктура на капиталовите пазари в целия Съюз; подчертава решаващата роля на оперативната съвместимост;
3.	подчертава, че появата на нови технологии в сферата на финансите поставя нови предизвикателства пред регулаторната и надзорната рамка; отбелязва разнообразието от цифрови активи и признава, че има разлика между отделните категории от гледна точка на свързаните с тях рискове и бизнес потенциал; потвърждава ангажимента си за целенасочено преразглеждане на регулаторните рамки на Съюза с цел в ЕС да се разработят стабилни капиталови пазари и инфраструктури за плащания, базирани на цифрови активи; настоятелно призовава Комисията да направи оценка на необходимостта и осъществимостта на регулирането на предоставянето и получаването на заеми в криптоактиви, включително залагане, незаменяеми токени и децентрализирано финансиране, съобразно с разпоредбите на MiCAR;
4.	подчертава потенциалния капацитет за иновации и свързаност на криптографски защитените разпределени регистри и подобни технологии за инфраструктурата на финансовите услуги както на територията на Съюза, така и за ролята на ЕС в световен мащаб; подчертава, че предвидимата и благоприятстваща иновациите регулаторна среда е от съществено значение, за да се гарантира, че инвестициите и технологичното развитие остават в рамките на ЕС и за да се благоприятства конкурентоспособност и доверие в деноминираната в евро финансова инфраструктура;
Криптоактиви
5.	признава, че ЕС беше сред първите юрисдикции, които приеха и приложиха специален режим за криптоактивите с регламента относно пазарите на криптоактиви (MiCAR) и които приложиха технологията на децентрализирания регистър (ТДР) във финансовия сектор; призовава Комисията да гарантира ефективното прилагане на MiCAR в тясно сътрудничество с ЕБО, Европейския орган за ценни книжа и пазари (ESMA), Органа за борба с изпирането на пари и финансирането на тероризма (ОБИП) и националните компетентни органи; призовава държавите членки да се въздържат от въвеждането на допълнителни изисквания и задължения извън рамките на MiCAR или Регламента относно преводите на средства[footnoteRef:5]5; [5: 5 	Регламент (ЕС) 2023/1113 на Европейския парламент и на Съвета от 31 май 2023 г. относно информацията, придружаваща преводите на средства и прехвърлянията на определени криптоактиви, и за изменение на Директива (ЕС) 2015/849 (OВ L 150, 9.6.2023 г., стр. 1, ELI: http://data.europa.eu/eli/reg/2023/1113/oj).] 

6.	подчертава значението на укрепването на капацитета в областта на данните, по-специално по отношение на ливъриджа в сектора на криптоактивите и взаимовръзките със сектора на небанковите финансови институции; настоятелно призовава Комисията да продължи да наблюдава взаимосвързаността на криптоактивите с финансовата система; отбелязва, че необезпечените криптоактиви могат да бъдат податливи на допълнителни рискове и нестабилност;
7.	призовава ЕБО, Европейския орган за ценни книжа и пазари, Органа за борба с изпирането на пари и финансирането на тероризма, Европейския орган за застраховане и професионално пенсионно осигуряване, националните компетентни органи, ЕЦБ и Европейския съвет за системен риск (ЕССР) да засилят надзорния диалог относно значимите многофункционални групи; подчертава необходимостта политическата рамка на MiCAR да бъде приведена в съответствие с оглед на значителните небанкови многофункционални групи;
8.	потвърждава, че технологиите на децентрализирания регистър въвеждат нови технологични и оперативни съображения за финансовите надзорни органи, включително въпроси, свързани със сигурността на интелигентните договори, управлението на децентрализираните мрежи, киберустойчивостта и управлението на оперативния риск; призовава надзорните органи да развият достатъчен експертен опит в техническо отношение, за да разбират и наблюдават ефективно тези нововъзникващи пазарни инфраструктури;
9.	изразява загриженост относно ролята, която криптоактивите играят за избягването на разпоредбите и санкциите, насочени към борба с изпирането на пари и финансирането на тероризма; подчертава, че е важно да се засилят надзорните инструменти, стандартите за правоприлагане и съответствие с цел справяне с рисковете, свързани с борбата с изпирането на пари и финансирането на тероризма, включително ефективни стандарти „познавай клиента си“ и наблюдение на плащанията; подчертава, че е важно разследващите органи да използват технологията, стояща зад криптоактивите, за да възпират престъпленията с криптоактиви, и да си сътрудничат помежду си за блокиране на открити или докладвани незаконни трансакции;
10.	oтбелязва, че появата на хибридни продукти, съчетаващи характеристики на криптоактиви и традиционни финансови инструменти, може да създаде правна несигурност;
Токенизация на финансови инструменти
11.	отбелязва, че в съображение 3 от Регламент (ЕС) 2022/858 „токенизацията“ на финансови инструменти е определена като цифровото представяне на финансови инструменти в децентрализирани регистри или емитирането на традиционни класове активи под формата на токени, за да се даде възможност те да бъдат емитирани, съхранявани и прехвърляни в децентрализиран регистър;
12.	подчертава, че токенизацията на финансови активи сама по себе си не променя правното естество или основните икономически характеристики на тези активи; подчертава, че токенизираните финансови инструменти трябва да предоставят права, равностойни на правата, свързани с традиционните ценни книжа, за да се предотврати регулаторният арбитраж и да се гарантира защитата на инвеститорите;
13.	приветства потенциалните ползи от токенизацията за търговията с финансови активи, например повишената ефикасност и прозрачност, намаления риск от контрагента и оперативни разходи, интелигентните договори и подобрената ликвидност чрез частична собственост, като същевременно отбелязва, че следва да се наблюдават и уязвимите характеристики на токенизацията;
14.	призовава настоятелно Комисията да улесни и насърчи токенизацията на финансовите услуги, като настоява за оперативна съвместимост и предотвратяване на разпокъсаността чрез поддържане на стандарти в целия единен пазар и осигуряване на инфраструктура;
15.	признава усилията на ЕЦБ за предоставяне на решения, включително инфраструктура, предлагаща възможност за цифрова валута на централната банка за плащания на едро (ЦВЦБ), която позволява сетълментът на паричните средства и активите да се извършва в споделен регистър, в допълнение към токенизираните депозити в търговски банки и стабилните криптовалути;
16.	подчертава потенциала за глобална свързаност на европейския токенизиран пазар; подчертава важността на международното сътрудничество, насочено към хармонизиране на критериите, принципите и стандартите за категоризация; подкрепя работата на Банката за международни разплащания в инициативи за трансгранично сътрудничество в областта на плащанията;
17.	приветства текущите разисквания по пилотната уредба за ТДР като част от пакета за интеграция на пазара и надзор;
Стабилни криптовалути
18.	отбелязва, че стабилните криптовалути могат да се класифицират в две категории съгласно правната рамка на MiCAR – токени, обезпечени с активи, и токени за електронни пари;
19.	отбелязва, че стабилните криптовалути са форма на създаване на частни пари и че тяхната икономическа функция показва сходства с фиксираните валутни курсове, фондовете на паричния пазар и тесните банки; подчертава обаче, че MiCAR забранява на емитентите на токени за електронни пари и на доставчиците на услуги за криптоактиви да предоставят пряко или непряко лихви във връзка с токени за електронни пари и че стабилните криптовалути нямат пряк достъп до централните банки и че техните държатели не са обхванати от схемите за гарантиране на депозитите; отбелязва риска от девалвация или премахване на обвързаността и посредничеството, свързани със стабилните криптовалути;
20.	отбелязва със загриженост продължаващата бърза експанзия и господство на стабилните криптовалути, деноминирани в щатски долари, което би могло да отслаби паричния суверенитет на ЕС, да увеличи рисковете за финансовата стабилност, да наруши трансмисията на паричната политика и да засили външната зависимост при плащанията;
21.	приветства появата на деноминирани в евро токени за електронни пари съгласно MiCAR и насърчава тяхното развитие в подкрепа на иновациите в областта на плащанията в ЕС, конкурентоспособността на финансовите пазари на ЕС и международната роля на еврото, включително чрез по-бързи и по-евтини трансгранични плащания, в допълнение към токенизираните депозити и цифровата валута на централната банка за плащания на едро; подчертава значението на хармонизираните рамки за риска по отношение на ликвидността и управлението на кризи, включително приоритет на разпределяне дивиденти и изискванията за сегрегиране на резерва; отбелязва, че ЕЦБ поддържа становището, че стабилните криптовалути, които не са деноминирани в евро, могат да породят рискове за паричната политика, ако използването им стане широко разпространено; изразява предпазливост относно злоупотребата с клаузата за „проявяване на интерес“;
22.	признава необходимостта от правна сигурност в правото на ЕС по отношение на възможността за многократно емитиране на стабилни криптовалути от субект от ЕС и от субект извън ЕС, когато цифровите стабилни криптовалути, емитирани от двата субекта, биха били напълно взаимозаменяеми и неразличими; припомня, че ЕССР предупреди, че многократното емитиране би могло да е потенциален канал за разпространение на проблеми; подчертава необходимостта да се гарантира, че функционирането на такива схеми в ЕС се основава на правна сигурност и стабилна регулаторна рамка, осигуряваща силни пруденциални гаранции, стабилни договорености за сътрудничество и подобрени протоколи за управление на кризи; подчертава значението на насърчаването на международната координация относно регулирането и надзора на световните стабилни криптовалути с оглед на разработването на международни стандарти;
23.	приветства предварителното споразумение относно предложенията за директива[footnoteRef:6]6 и регламент[footnoteRef:7]7 относно платежните услуги и опростеното решение за издаване на лицензи за доставчиците на услуги за криптоактиви, които вече са лицензирани съгласно MiCAR, за да се избегне ненужно регулаторно припокриване, което би било предмет на рационализирана процедура, като същевременно се запазва подходящ контрол на риска и се предоставят само услугите, посочени в заявлението; [6: 6 	Предложение на Комисията от 28 юни 2023 г. за Директива на Европейския парламент и на Съвета относно предоставяните на вътрешния пазар платежни услуги и услуги по електронни пари, за изменение на Директива 98/26/ЕО и за отмяна на директиви (ЕС) 2015/2366/ и 2009/110/ЕО (COM(2023)0366).]  [7: 7 	Предложение за регламент на Европейския парламент и на Съвета относно платежните услуги на вътрешния пазар и за изменение на Регламент (ЕС) № 1093/2010 (COM(2023)367 final).] 

Междусекторни съображения
24.	подчертава, че оперативната съвместимост е от решаващо значение в областта на цифровите финанси, като изисква например преносима самоличност и проверими удостоверения като благоприятстващи компоненти на междумрежовата пазарна инфраструктура; подчертава, че подходите от типа – идентификационен код на правен субект/проверим идентификационен код на правен субект, следва да се оценяват като инструменти за оценка на инфраструктурата; призовава Комисията да работи с европейските и международните организации по стандартизация за разработването на общи технически стандарти и протоколи за цифрови активи, интелигентни договори и цифрова самоличност;
25.	приветства текущите дискусии относно цифровото евро, включително подготовката за използването му както на дребно, така и на едро, и подкрепя текущите проекти за технологията на децентрализирания регистър (ТДР) в краткосрочен (Pontes) и дългосрочен (Appia) план за сетълмент на едро с парични средства от централните банки; призовава Комисията и ЕЦБ да гарантират, че бъдещите решения за цифрово евро са формулирани така, че да улесняват оперативната съвместимост с инфраструктури на ТДР, и да гарантират, че те допълват паричните средства;
26.	изразява съжаление, че по отношение на инфраструктурата на технологията на децентрализирания регистър (ТДР) ЕС зависи от доставчици на услуги извън Съюза; подчертава, че следва да се наблюдава с предпазливост начинът, по който администрацията на САЩ третира цифровите активи;
27.	отбелязва текущите дискусии относно надзора на доставчиците на услуги за криптоактиви с оглед на ролята на ESMA в рамките на пакета за интеграция на пазара и надзор;
°
°	°
28.	възлага на своя председател да предаде настоящата резолюция съответно на Съвета и Комисията.

